《贺新郎 半幅云林之屋纪事，同诸词人限韵》
清代·冒殷书

谁傍阑干立？正秦青、曼声未已，却谐黍律。啭罢娇莺长夜饮，酒政真堪矜式。

教射覆、辞人频失。知识前生饶慧业，更冶容、尘事悭灵匹。

堪位置，神仙宅。

花朝寒食天涯逼。一条条、催春嫩柳，黯怜偷惜。家在虹桥烟月底，梦断扬州此夕。

盼不到、情人消息。万种相思凭驿使，欲题诗、又把乌丝掷。

飘零杀，好颜色。

作者简介：冒殷书，字文足，号借庐，如皋人。诸生。有《梨雨堂集》、《春浮集》、《何文居集》、《万卷楼》初、二集。